62001CC0029_FI
Julkisasiamiehen ratkaisuehdotukset
Julkisasiamiehen ratkaisuehdotukset
1. Euroopan yhteisöjen komissio vaatii EY 226 mukaisella jäsenyysvelvoitteiden noudattamatta jättämistä koskevalla kanteellaan, joka on saapunut yhteisöjen tuomioistuimen 24.1.2001, yhteisöjen tuomioistuinta toteamaan, että Espanjan kuningaskunta ei ole noudattanut ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/EY mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä tai se ei ole ainakaan ilmoittanut niitä komissiolle. Tämän lisäksi komissio vaatii, että Espanjan kuningaskunta velvoitetaan korvaamaan oikeudenkäyntikulut.
2. Koska komissiolle ei ollut ilmoitettu täytäntöönpanotoimenpiteitä direktiivin täytäntöönpanomääräajan päättyessä 30.10.1999 ja koska se ei ollut muutenkaan saanut tähän liittyviä tietoja, komissio saattoi asian jäsenyysvelvoitteiden noudattamatta jättämistä koskevaan menettelyyn. Sen jälkeen kun komissio oli antanut Espanjan kuningaskunnalle tilaisuuden esittää huomautuksensa, komissio antoi asiasta perustellun lausuntonsa 27.7.2000, jossa se vaati Espanjan kuningaskuntaa toteuttamaan tarvittavat toimenpiteet ja ilmoittamaan niistä komissiolle kahden kuukauden kuluessa. Espanjan hallitus pyysi 8.9.2000 päivätyllä kirjelmällään määräajan pidentämistä yhdellä kuukaudella, jota ei myönnetty. Espanjan hallitus vastasi 6.12.2000 päivätyllä kirjelmällään, jolla ilmoitettiin direktiivin täytäntöönpanemista koskevasta lakiesityksestä viitaten jo olemassa olevaan lakiluonnokseen ja arvioitiin, että lainsäädäntömenettely saatettaisiin päätökseen vuoden 2001 aikana, koska tällöin olisi saatu tarvittavat kansalliset neuvottelut päätökseen. Näin ollen komissio nosti nyt esillä olevan kanteen.
3. Arvioitaessa sitä, onko jäsenvaltio jättänyt noudattamatta jäsenyysvelvoitteitaan, ratkaiseva ajankohta on yhteisöjen tuomioistuimen vakiintuneen oikeuskäytännön mukaan perustellussa lausunnossa asetetun määräajan päättyminen. Määräaika on päättynyt 27.9.2001, jolloin komission vaatimia toimenpiteitä ei ollut toteutettu. Espanjan hallitus ilmoitti, että direktiivin täytäntöönpanemiseksi annettavaa lakia valmistellaan ja kansallinen menettely on käynnissä.
4. Yhteisöjen tuomioistuimen vakiintuneen oikeuskäytännön mukaan jäsenvaltiot eivät voi kansallisella lainsäädännöllään perustella sitä, että direktiiviä ei ole pantu täytäntöön säädetyssä määräajassa.
5. Yhteisön oikeuden mukaiset velvoitteet direktiivit täytäntöönpanemiseksi käyvät ilmi toisaalta välittömästi direktiivistä itsestään ja toisaalta EY 249 artiklan 3 kohdasta ja EY 10 artiklasta.
6. Koska Espanjan kuningaskunta ei ole noudattanut yhteisön oikeuden mukaisia velvoitteitaan, komission kanne on hyväksyttävä ja on todettava, että jäsenvaltio ei ole noudattanut jäsenyysvelvoitteitaan sekä velvoitettava jäsenvaltio korvaamaan oikeudenkäyntikulut.
Ratkaisuehdotus
7. Edellä esitetyn perusteella ehdotan, että yhteisöjen tuomioistuin ratkaisee asian seuraavasti:
1. Espanjan kuningaskunta ei ole noudattanut ympäristön pilaantumisen ehkäisemisen tai vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/EY mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä säädetyssä määräajassa.
2. Espanjan kunigaskunta velvoitetaan korvaamaan oikeudenkäyntikulut.